open-index/open-wikipedia-markdown huggingface dataset:
טאנו

**טֶאַנוֹ** (באיטלקית: **Teano**) היא עיירה וקומונה בנפת קזרטה, קמפניה, דרום איטליה, 30 קילומטרים צפונית-מערבית לקזרטה על הדרך הראשית לרומא מנאפולי. היא ניצבת בצד הדרום-מזרחי של הר געש כבוי, .

## היסטוריה
טאנום סידיצינום (בלטינית: Teanum Sidicinum) העתיקה הייתה בירת שבט ה האוסקני, שגירש את האורונקים מהמקום. נראה שהם נכנעו לרומא בשנת 334 לפנה"ס ולוחמיהם גויסו לצבא הרומי. טאנום נשארה נאמנה לרומא לאורך שנים ארוכות. מיקומה העניק לה חשיבות צבאית מסוימת, ונראה כי קלאודיוס הפך אותה למושבה. הגאוגרף סטראבון מתייחס אליה כעיר החשובה ביותר על .

במאה ה-4 הפכה טאנו למושב דיוקסיה, ובהמשך הייתה רוזנות לומברדית חשובה, כחלק מדוכסות בנוונטו. לבנדיקטינים היו מספר נכסים בעיר, ובה מצאו מקלט הנזירים ממונטה קאסינו כאשר המנזר שלהם נהרס בשנת 883.

טאנו הייתה אתר המפגש המפורסם ב-26 באוקטובר 1860, בין הלוחם הלאומני האיטלקי ג'וזפה גריבלדי ובין ויטוריו אמנואלה השני, מלך איטליה. לאחר שלקח את ממלכת שתי הסיציליות מהבורבונים הנאפוליטניים, גריבאלדי לחץ את ידו של ויטוריו והכריז עליו כמלך איטליה.

## אתרים עיקריים
* שרידים רומיים של טאנו כוללים את התיאטרון (המאה ה-2 לפנה"ס, נבנה מחדש במאה השנייה לספירה), שהיה פעם אחד הגדולים באיטליה עם קוטר של 85 מטר, כמה מרחצאות נרחבים (לה קלדרלה) המכילים מספר פסלים וכמה בתים רומיים. קבר עם פסיפס נוצרי המייצג את ביקור שלושת האמגושים בבית לחם נמצא בשנת 1907. מהאמפיתיאטרון המפורסם, שמוזכר במקורות שונים, לא נותר זכר.
* קתדרלת סן קלמנטה שבנייתה החלה בסביבות 1050 והושלמה ב-1116. לאחר שנפגעה בשריפה, הכנסייה נבנתה מחדש בשנת 1610.
* הטירה, שנבנתה על ידי דוכסי  במאה ה-15, ומקורה במבצר מהמאה ה-4 לפני הספירה. בתקופת הבורבונים שימשה כבית סוהר.

## תחבורה
טאנו נמצאת במרחק של 7 קילומטרים מהיציאה לקפואה של כביש A1 מילאנו-נאפולי. ניתן להגיע אליה גם בכביש דרך SS.7 ויה אפיה ו-SS.6 . בעיר יש גם תחנת רכבת.

## קישורים חיצוניים
* 

## הערות שוליים

קטגוריה:קמפניה: ערים
אוניברסיטת לייף

**אוניברסיטת לייף** (באנגלית: **Life University**) היא אוניברסיטה פרטית במריאטה, ג'ורג'יה, ארצות הברית, המתמחה בהכשרת כירופרקטורים ומבוססת על פילוסופיה ויטליסטית (vitalistic philosophy) המדגישה את כוח הריפוי הטבעי של הגוף ללא תרופות או ניתוחים. האוניברסיטה מציעה לימודים בכירופרקטיקה, וכן מסלולים במדעי הבריאות, תזונה, פסיכולוגיה, פיזיולוגיה של פעילות גופנית ועוד.

נכון ל-2024–2025, באוניברסיטה לומדים כ-2,700 סטודנטים, מתוכם כ-900 לתואר ראשון.

## היסטוריה
האוניברסיטה נוסדה ב-1974 על ידי הכירופרקטור סיד אי. ויליאמס בשם Life Chiropractic College, על אתר מכרה זהב ישן הממוקם בסמוך למכון טכני במריאטה (שמאוחר יותר הפך לקמפוס של אוניברסיטת קנסו סטייט).

האוניברסיטה נפתחה לקהל הרחב בינואר 1975. בשנה זו הצטרפו אליה 22 סטודנטים. ב-1989 שם האוניברסיטה שונה ל-Life College, וב-1966 היא החלה להציע שיעורי תואר ראשון.

ב-2002 התרחש משבר הסמכה באוניברסיטה: מועצת ההסמכה לכירופרקטיקה (CCE) ביטלה את ההסמכה של תוכנית הדוקטורט בגלל דגש יתר על "סאבלוקסציה" (subluxation) כאבחנה ראשונית. בית המשפט הפדרלי השיב את ההסמכה ב-2003.

ב-2017 מונה רוב סקוט לנשיא, וגאי ריקמן הפך לקנצלר. בינואר 2025 פרש רוב סקוט מסיבות אישיות, ובפברואר 2025 מונה בריאן מקאולי לנשיא זמני לתקופה של שנתיים.

## תוכניות לימודים
* **מכללת הכירופרקטיקה**: התוכנית המרכזית היא דוקטור לכירופרקטיקה (D.C.), אחת הגדולות בעולם.
* **מכללה לתארים בוגר ומתקדמים**: תארים בביאולוגיה, פסיכולוגיה, תזונה, ניהול בריאות, מדעי הספורט ועוד, כולל תוכניות מקוונות.

האוניברסיטה מדגישה גישה ויטליסטית.

## הסמכה
האוניברסיטה מוסמכת על ידי Southern Association of Colleges and Schools (SACSCOC) להענקת תארים עד דוקטור. תוכנית הכירופרקטיקה מוסמכת על ידי CCE, אך נמצאת במצב probation (תקופת מבחן) מאז נובמבר 2024, בעיקר בשל שיעורי סיום נמוכים.

## אתלטיקה
קבוצות הספורט של האוניברסיטה, Running Eagles, מתחרות ב-NAIA ומחזיקות בלמעלה מ-37 אליפויות לאומיות, בעיקר ברוגבי, היאבקות, מסלול ושדה. תוכנית הרוגבי זכתה באליפויות לאומיות ב-2018 ו-2019.

## קמפוס
הקמפוס משתרע על כ-445 דונם במריאטה, פרבר של אטלנטה, וכולל מרפאות ציבוריות, מעבדות ומתקני ספורט.

## ראו גם
* כירופרקטיקה

## קישורים חיצוניים
* 

## הערות שוליים

לייף
קטגוריה:ג'ורג'יה
ג'ונתן רובינסון

**ג'ונתן רובינסון** (באנגלית: **Jonathan Robinson**; 11 באוגוסט 1756 – 3 בנובמבר 1819) היה פוליטיקאי, עורך דין ושופט אמריקאי ממדינת ורמונט, שכיהן כנשיא בית המשפט העליון של ורמונט וכחבר הסנאט של ארצות הברית.

## ביוגרפיה
### ראשית חייו
רובינסון נולד בהרדוויק שבפרובינציית מפרץ מסצ'וסטס, ב-11 באוגוסט 1756, והיה בנם של סמואל רובינסון ומרסי (לנרד) רובינסון. הוא גדל בהרדוויק, ובשנת 1761 עבר עם משפחתו לבנינגטון, באזור שכיום הוא ורמונט אך אז היה תחת שליטת פרובינציית ניו המפשייר – "מענקי ניו המפשיר". אביו היה מנהיג חשוב באזור זה, ונפטר באנגליה בזמן שניסה לפתור סכסוך בין ניו המפשייר לניו יורק לגבי הזכות להעניק קרקעות ולייסד עיירות.

לאחר המעבר לבנינגטון, קיבל רובינסון חינוך מקומי ולאחר מכן שירת במיליציה במלחמת העצמאות האמריקנית. הוא שירת כחייל פשוט וכרב"ט בפלוגה של ג'וזף סאפורד, שהייתה חלק מהרגימנט של אבנזר וולברידג'. פלוגת סאפורד גויסה מספר פעמים: במאי 1779, בנובמבר 1780, באוגוסט 1781 ובאוגוסט 1782. לאחר מכן עסק רובינסון במסחר כבעלים של מסבאת "State Arms House", במיקום שבו ניצב כיום "אנדרטת קרב בנינגטון". בהמשך החליט ללמוד משפטים והתקבל ללשכת עורכי הדין בשנת 1796.

### קריירה
רובינסון החזיק במשך שנים רבות במשרות מקומיות ומדינתיות, והזדהה עם המפלגה הדמוקרטית-רפובליקנית מראשית דרכה. בין תפקידיו: שופט שלום בבנינגטון, חבר מועצת העיירה, חבר בבית הנבחרים של ורמונט (1789–1796, 1797–1802, 1818–1819), מזכיר העיירה בנינגטון (1795–1801), שופט לענייני ירושה במחוז בנינגטון (1795–1798, 1800–1801, 1815–1818), ונשיא בית המשפט העליון של ורמונט (1801–1807).

בנוסף לפעילותו המשפטית והפוליטית, היה רובינסון פעיל במיליציה של ורמונט. באפריל 1787 מונה למייג'ור בבריגדה הראשונה של המיליציה, ובאוגוסט אותה שנה מונה לפרקליט צבאי של הבריגדה.

בכל שנה בין 1803 ל-1806 היה רובינסון מועמד המפלגה הדמוקרטית-רפובליקנית למשרת המושל, אך הפסיד בכל פעם לאייזק טיצ'נור. בשנת 1807 נבחר לסנאט של ארצות הברית כדי להשלים את כהונתו של ישראל סמית' שהתפטר. הוא נבחר לכהונה מלאה בשנת 1809 וכיהן עד פרישתו עם תום כהונתו ב-1815.

### מותו
רובינסון נפטר ב-3 בנובמבר 1819 בבנינגטון, ורמונט, ונקבר בבית העלמין "אולד בנינגטון".

## משפחתו
רובינסון היה נשוי למרי (פאסט) רובינסון. לבני הזוג נולדו ארבעה ילדים. בתו מרי נישאה ל.

אחיו של ג'ונתן היו דמויות מרכזיות גם הם: מוזס רובינסון כיהן כמושל בתקופת רפובליקת ורמונט וכחבר הסנאט של ארצות הברית, דייוויד רובינסון היה מייג'ור גנרל במיליציית ורמונט ומרשל פדרלי של המדינה וסמואל רובינסון היה קולונל במיליציה וכיהן כיושב ראש בית הנבחרים של ורמונט.

רובינסון הוא אחד מכ-45 סנאטורים אמריקנים שאין לסנאט דיוקן או תמונה שלהם. ניסיונות לאתר דיוקן שלו לא צלחו.

## קישורים חיצוניים
* 
* 

קטגוריה:אמריקאים ילידי מסצ'וסטס
קטגוריה:חברי הסנאט של ארצות הברית מוורמונט
קטגוריה:סנאטורים חברי המפלגה הדמוקרטית-רפובליקנית
קטגוריה:חברי האספה הכללית של ורמונט
קטגוריה:שופטי בתי המשפט של מדינת ורמונט
קטגוריה:עורכי דין אמריקאים במאה ה-19
קטגוריה:אמריקאים שנולדו ב-1756
קטגוריה:אמריקאים שנפטרו ב-1819
בעיית הידיים המלוכלכות

**בעיית הידיים המלוכלכות** היא שאלה מוסרית-פוליטית הנוגעת למצבים שבהם מנהיגים עומדים בפני דילמה אם לבצע מעשים לא-מוסריים, או אף פסולים מבחינה מוסרית, כדי להשיג תכלית מוסרית גבוהה יותר – למשל הצלת חיי קהילה פוליטית, מניעת אסון חברתי, או שימור סדר חברתי בסיסי. השאלה המרכזית היא האם, ובאילו תנאים, למנהיג מותר או אף חובה "ללכלך את ידיו" לשם השגת מטרה הכרחית.

## הדיון הפילוסופי על ידיים מלוכלכות
הדיון המודרני בבעיית הידיים המלוכלכות התעצם בעקבות כתביהם של הפילוסוף וההוגה הפוליטי האמריקאי מייקל וולצר ושל הוגים נוספים. מקור הביטוי הוא במחזהו של ז'אן-פול סארטר "ידיים מלוכלכות" משנת 1948, שבו אומר אחד הגיבורים, הודרר, כי ידיו "מלוכלכות עד המרפקים", ושואל: “האם אתה חושב שאפשר לשלוט באופן תמים?”.

וולצר טען כי במצבי "חירום עליון", שבהם קיומה של קהילה פוליטית נתון בסכנה ממשית ומיידית, מנהיגיה עשויים להיות מחויבים לבצע מעשים חמורים מבחינה מוסרית, ואף לפגוע בחפים מפשע, כדי להציל את הציבור. הוא דן בכך בהקשר של מבצעי ההפצצה הבריטיים על ערים גרמניות בשנים 1942–1940. לדבריו:“ככל שניצחון גרמני נראה באותן שנים ודאי יותר בהיעדר מתקפת מפציצים, כך גדלה הצדקת המהלך. זה אינו רק מפני שניצחון כזה היה מפחיד, אלא גם משום שהוא נראה קרוב; ולא רק משום שהוא היה קרוב, אלא משום שהיה מפחיד כל כך. זהו מצב חירום עליון שבו עשויים להידרש לפגיעה בזכויות חפים מפשע ולשבירת מוסכמות המלחמה... השאלה נעשית: האם עליי להמר על פשע קונקרטי זה (הרג חפים מפשע) כדי למנוע את הרשע הבלתי-מדיד (ניצחון הנאצים)?”הפילוסוף הבריטי ברנרד ויליאמס עסק בבעיה בהקשרים פחות קיצוניים. לשיטתו, החיים הפוליטיים מלאים מצבים שבהם "דבר בלתי־נעים מבחינה מוסרית נדרש באופן ברור". מנהיג שימנע תמיד מכל מעשה מפוקפק מוסרית, עלול להימנע בפועל ממימוש אותן מטרות מוסריות שלשמן קיימת הפוליטיקה מלכתחילה.

## מרטין הוליס על ידיים מלוכלכות
הפילוסוף הבריטי מרטין הוליס עסק גם הוא בבעיית הידיים המלוכלכות, והציג דוגמאות היסטוריות להמחשתה. אחת מהן היא טבח גלנקו. הוליס טען כי הפקודה לבצע רצח "תחת אמון" הייתה מעשה שאסור היה לתת ואסור היה לציית לו.עם זאת, הוא מצביע על הערך התועלתני של יצירת "דוגמה מדממת" כאזהרה לראשי שבטים אחרים. לשיטתו, אין מדובר בשאלה האם "המטרה מקדשת את האמצעים", שכן ייתכן שאסטרטגיות אחרות לאיחוד המדינה היו מובילות אף הן לתוצאות חמורות. זהו מצב של ידיים מלוכלכות: המנהיגים האמינו שעליהם לבחור בדרך מוסרית מפוקפקת כדי לקדם תועלת ציבורית רחבה יותר.

הוליס הדגיש כי הפוליטיקה היא אמנות הפשרה, וכי לעיתים “הטוב ביותר הוא אויבו של הטוב”.

דוגמה נוספת שמביא הוליס היא החלטתו של וינסטון צ'רצ'יל במלחמת העולם השנייה לא להזהיר את תושבי קובנטרי מפני מתקפה אווירית גרמנית צפויה. על פניו, הימנעות מאזהרה נראית פסולה, אולם לפי הטענה שיוחסה לצ'רצ'יל, אזהרה הייתה עשויה לחשוף בפני הגרמנים שהבריטים פענחו את צופן האניגמה – גילוי שהיה גורם נזק ארוך טווח גדול אף יותר.[ מחקרים היסטוריים מאוחרים יותר הטילו ספק בכך שלצ'רצ'יל אכן הייתה ידיעה מוקדמת על המתקפה.

## קישורים חיצוניים
* ענבל תמיר, ללכלך את הידיים, בתוך 'לכלוך', עמ' 29–36. עיתון התכנית הבין־תחומית ע"ש עדי לאוטמן, גיליון 22, יוני 2020
* 

## הערות שוליים

קטגוריה:מוסר
קטגוריה:פוליטיקה
יום הרפובליקה (טורקיה)

**יום הרפובליקה** (בטורקית: **Cumhuriyet Bayramı**) הוא חג ציבורי בטורקיה לציון הכרזתה של הרפובליקה הטורקית ב-29 באוקטובר 1923. החגיגות השנתיות מתחילות בשעה 13:00 ב-28 באוקטובר ונמשכות 35 שעות.

## רקע
החג מציין את אירועי 29 באוקטובר 1923, כאשר מוסטפא כמאל אטאטורק הכריז שטורקיה היא מעתה רפובליקה. דה פקטו, טורקיה הייתה רפובליקה מאז 23 באפריל 1920, תאריך הקמת האספה הלאומית הגדולה של טורקיה, אך האישור הרשמי לכך הגיע שלוש וחצי שנים מאוחר יותר. ב-29 באוקטובר 1923 הוכרז מעמד האומה כרפובליקה ושמה הרשמי הוכרז כטורקיה ג'ומהורייטי ("רפובליקת טורקיה"). לאחר מכן נערכה הצבעה באספה הלאומית הגדולה, ואטאטורק נבחר לכהן כנשיא הראשון של רפובליקת טורקיה ושמר על תפקיד זה עד מותו.

## מנהגים
יום הרפובליקה הוא חג לאומי המתאפיין בתצוגות פטריוטיות. בדומה לאירועי סתיו אחרים, חגיגות יום הרפובליקה מתקיימות לעיתים קרובות בחוץ. לפי חוק משנת 1981, יום הרפובליקה הוא חג לאומי, ולכן כל המוסדות הציבוריים סגורים ביום זה. היום נחגג גם בצפון קפריסין.

הקישוטים (למשל, סרטים, בלונים ובגדים) הם בדרך כלל בצבעים אדום ולבן, צבעי דגל טורקיה. יותר ממאה אלף איש מבקרים מדי שנה ביום זה באנטקביר. מצעדים מתקיימים לעיתים קרובות בשעות הבוקר, בעוד קונצרטים ומופעי זיקוקים נערכים בערב, במקומות כמו פארקים, ירידים או כיכרות עירוניות. זיקוקי דינור ביום הרפובליקה מלווה לעיתים קרובות בשירים פטריוטיים כמו מצעד יום השנה העשירי. מופע הזיקוקים הגדול של איסטנבול נערך בדרך כלל מעל הבוספורוס. תצוגות מרכזיות נוספות נערכות באנקרה, ובאיזמיר מעל מפרץ איזמיר וב.

חגיגות המאה של הרפובליקה בשנת 2023 כללו, בין היתר, את חזרת המצעד השנתי באנקרה ואת סקירת הצי הטורקי באיסטנבול.

## נאום השנה העשירית
נאום השנה העשירית היה הנאום שנשא נשיא רפובליקת טורקיה, מוסטפא כמאל אטאטורק, בחגיגות עשור להקמת הרפובליקה ב-29 באוקטובר 1933. נאום זה תיאר את מלחמת העצמאות הטורקית, הסביר מדוע וכיצד נערך המאבק הלאומי, והבהיר מה עוד צריך לעשות לאחר הקמת הרפובליקה.

## גלריה מהחגיגות

קובץ:AnkaralıSeymenler.JPG|ממוזער|גברים צועדים בלבוש מסורתי
קובץ:Turkish Republic Day 2012 08.JPG|ממוזער|מצעד יום הרפובליקה באנקרה
קובץ:FatihVatanS2018-19 (1).jpg|ממוזער|משחק כדורגל נשים ביום הרפובליקה
קובץ:Turkish Republic Day 2012 09.JPG|מצעד צבאי ביום הרפובליקה 2012
קובץ:Celebration of Republic in Turkey.jpg|איסטנבול ביום הרפובליקה


## קישורים חיצוניים

## הערות שוליים

קטגוריה:אירועים בחודש אוקטובר
קטגוריה:ימי זיכרון
קטגוריה:טורקיה: היסטוריה
Gamebryo

**Gamebryo** (עד 2003 נקרא **NetImmerse**) הוא מנוע משחק שמפותח כיום על ידי Gamebase Co., Ltd. ו־Gamebase USA. המנוע מממש סט כלים ותוספים (Plug-ins) שמאפשרים למפתחי משחקים לפתח בקלות עבור פלטפורמות שונות, ונמצא בשימוש על ידי משחקי וידאו רבים בז'אנרים מגוונים.

המנוע אומץ בין היתר על ידי חברת Bethesda Game Studios אשר השתמשו במנוע כבסיס לפיתוח מנוע Creation, עליו עובדים מאז 2011 משחקיה החדשים של החברה.

## היסטוריה
חברת Numerical Design Limited (NDL) היא חברה אמריקנית שעסקה במקור בפיתוח מערכות תיב"ם (תכנון בעזרת מחשב) עבור הממשל האמריקני, ובהמשך החלה לעבוד גם בשוק הפרטי עבור חברות פיתוח משחקי וידאו כגון Interactive Magic. במסגרת עבודה זו הם הוציאו לאור ב-1997 את מנוע המשחק NetImmerse, ששינה את שמו ל-Gamebryo ב-2003.

באוגוסט 2005 מוזגה החברה אל Emergent Game Technologies (EGT) אשר יצרו עבור המנוע ערכת פיתוח בשם Gamebryo LightSpeed. צוות הפיתוח שעבד על מנוע המשחק צומצם בשנת 2009, וביולי 2010 נסגר המשרד בקרוליינה הצפונית שעבד על המשחק. בנובמבר 2010 הציעה חברת EGT את נכסיה למכירה, לרבות זכויות הקניין הרוחני על המנוע.

בדצמבר 2010 רכשה חברת Gamebase הדרום-קוריאנית את EGT, ואיתה את הזכויות על מנוע המשחק. המנוע מפותח מאז על ידי הסניף האמריקני של חברת Gamebase, אשר הוציא את הגרסה הרביעית והאחרונה של מנוע המשחק במרץ 2012.

## משחקים המשתמשים במנוע
### NetImmerse

### Gamebryo

## לקריאה נוספת
* אליסטייר ווליס, Tooling Around: Emergent's Gamebryo, באתר Gamasutra,11 במאי 2007
* דייוויד לייטבון, Classic Tools Retrospective: The birth, death, and re-birth of Gamebryo, באתר Gamasutra, 1 במאי 2020

## קישורים חיצוניים

* 

## הערות שוליים

קטגוריה:מנועי משחק
קטגוריה:תוכנות שהושקו ב-1997
Living Lchaim

**Living Lchaim** היא רשת פודקאסטים יהודית-אורתודוקסית באנגלית כולל ערוץ יוטיוב פופולרי, המתמקדת בתוכן מעורר השראה על חיים יהודיים, כסף, פוליטיקה, זוגיות, בריאות נפשית, יזמות וערכי תורה בעולם המודרני.

נכון לנובמבר 2025, ערוץ היוטיוב הוא הגדול ביותר בקרב הקהילה היהודית-אורתודוקסית בעולם, עם כ-1.68 מיליון מנויים ומעל מיליארד צפיות.

## היסטוריה והקמה
הרשת הוקמה על ידי יעקב לנגר, יהודי חרדי מפלטבוש, ברוקלין, ניו יורק. ערוץ היוטיוב הרשמי החל לפעול ב-15 באפריל 2017 והתפתח במהירות לרשת תוכן גדולה. נכון לנובמבר 2025, ערוץ היוטיוב של Living Lchaim מונה מעל 1.5 מיליון מנויים ומיליארד צפיות מצטברות, והוא נחשב לערוץ היוטיוב הגדול ביותר הפונה לקהילה היהדית-אורתודוקסית.

השם "Living Lchaim" מבוסס על הברכה היהודית המסורתית "לחיים", ומשקף את המטרה: לעזור לאנשים לחיות חיים יהודיים מאושרים ומשמעותיים יותר.

## תוכניות עיקריות
* **Inspiration for the Nation** – פודקאסט בהגשת יעקב לנגר, הכולל ראיונות עם דמויות מעוררות השראה מהעולם היהודי.
* **Kosher Money** – בהגשת אלי לנגר, מתמקד בנושאי כספים בהלכה ובחיים החרדיים.
* **Chat with Lchaim** – תוכנית נוספת ברשת.

תוכניות נוספות כוללות שיתופי פעולה עם מרצים כמו אלישבע ליס (בריאות נפשית), צ'רלין אמינוף ועוד.

התוכניות משלבות סיפורים אישיים, עצות מעשיות והומור, ומטרתן להפוך נושאים מורכבים לנגישים לקהל חרדי.

## קישורים חיצוניים
* המלצה לפודקאסט Living Lchaim - ראיון עם עומר שם טוב, שהיה שבוי בידי החמאס, באתר ColLive
* Exclusive bytes from the Kosher Money podcast with Rabbi Zecharya Greenwald  & Mrs. Ahuvah Heyman, נקודות ודיון על הפודקאסט Kosher Money של Living Lchaim עם הרב זכריה גרינוולד והגברת אהובה היימן, באתר משפחה (באנגלית)
* Five Podcasts to Listen to During the Three Weeks, המלצה על הפודקאסט, באתר JewishLink

## הערות שוליים

קטגוריה:ערוצי יוטיוב
זאב שק

**זאב שק** (1920 - 1978) היה ניצול שואה ודיפלומט ישראלי.

## ביוגרפיה
שק  נולד באולומואוץ שבצ'כוסלובקיה ב-13 במאי 1920. לדברי בנו דניאל, הוא גדל במשפחה דתית גדולה. שק ניצול שואה, ואימו נשלחה לאושוויץ, שם נרצחה בתא הגזים. לאחר סיום המלחמה, אושפז שק בבית חולים בתרדמת, וכאשר התעורר שמע אנגלית וחשב שמת ועלה למנדט הבריטי בגן עדן.

הוא עלה לישראל בשנת 1946 והצטרף למשרד החוץ ב-26 ביולי 1948.

שק שימש בתפקידים רבים בשירות החוץ, כולל כמזכיר ראשון בשגרירות ישראל בפראג, כמזכיר ראשון בשגרירות ישראל בלונדון, כשגריר ישראל באוסטריה וכשגריר ישראל ברומא.

שק נפטר מהתקף לב ברומא בשנת 1978, בגיל 58.

## משפחתו
אשתו הייתה עליזה אהרמן-שק, אותה פגש במחנה הריכוז טרזיינשטט. בנו הוא דניאל שק.

## קישורים חיצוניים
* זאב שק, באתר משרד החוץ

## הערות שוליים

קטגוריה:שגרירי ישראל באיטליה
קטגוריה:שגרירי ישראל באוסטריה
קטגוריה:ישראלים ילידי צ'כוסלובקיה
קטגוריה:עובדי משרד החוץ
קטגוריה:ישראלים שנולדו ב-1920
קטגוריה:ישראלים שנפטרו ב-1978
סמאח דרוויש

**סמאח דרויש** היא עורכת דין, מגשרת ופעילת זכויות אדם ישראלית, המכהנת כמנהלת המרכז לנפגעי גזענות., עבודתה מתמקדת בקידום מדיניות, מאבק משפטי וחברתי נגד גזענות ואפליה, תוך מתן סיוע משפטי ונפשי לנפגעים.

## ביוגרפיה
דרויש נולדה בשכונת גילה בירושלים ולמדה בתיכון בית צפאפא.

בשנת 2014 השלימה לימודי תואר ראשון (LL.B.) בפקולטה למשפטים עם התמחות בקרימינולוגיה ודין פלילי, ובשנת 2021 תואר שני במדיניות ציבורית באוניברסיטת תל אביב. בשנת 2024 השלימה לימודי תעודה והכשרה שנתית מקיפה בדין השרעי (גירושין, נישואין ומשמורת ילדים), בהנחיית נשיא בית הדין השרעי במכללת כפר ברא.

בשנת 2021 מונתה דרויש למנהלת המרכז לנפגעות ונפגעי גזענות, הפועל תחת המרכז הרפורמי לדת ומדינה.

## פעילות ציבורית

כנציגת המרכז, משתתפת דרויש בוועדות הכנסת (כגון השדולה למאבק בגזענות, ועדת חוק חוקה ומשפט והוועדה לביטחון לאומי).

דרויש מפתחת ומעבירה הרצאות וסדנאות במוסדות שונים בנושא זיהוי, התמודדות וטיפול בגזענות. היא מופיעה ומתראיינת בגופי תקשורת בתחום המאבק בגזענות ואפליה.

חברה בוועדת גישור ובוררות וחברה בוועדה לגישור משפחה בלשכת עורכי הדין. כיהנה כחברה בוועדה הבין-תרבותית בארגון המגשרים בישראל.

## קריירה

דרויש בעלת משרד פרטי ופעילה כעורכת דין במשפט אזרחי, דיני עבודה ומשפחה. היא ברשימת המגשרים של הנהלת בתי המשפט ומגשרת פרו בונו בבית משפט לתביעות קטנות.

עוסקת בהנחיית קבוצות ותרגום סימולטני בארגוני חברה אזרחית. הנחתה השתלמויות מורים דו-לאומיות בנושא הקונפליקט הישראלי-פלסטיני וחינוך לסובלנות. עסקה בהנחיית קבוצות נשים לשילוב באקדמיה ובשוק התעסוקה, וקבוצות סטודנטים למנהיגות ומעורבות חברתית. הובילה משלחות הידברות לחו"ל בנושא הקונפליקט הישראלי-פלסטיני, תוך שימוש בכלי גישור.

## הערות שוליים

קטגוריה:עורכות דין ישראליות
קטגוריה:פעילות חברתיות ישראליות
קטגוריה:בוגרות אוניברסיטת תל אביב: משפטים
קטגוריה:ישראליות שנולדו במאה ה-20
מוזיאומיקה

**מוזיאומיקה** (באנגלית: **Museomics**) היא חקר נתונים גנומיים המתקבלים מדגימות DNA עתיק (aDNA) ו-DNA היסטורי (hDNA) שנשמרות באוספי מוזיאונים. מחקר מוקדם בתחום זה התמקד ברצפי DNA קצרים מגנים מיטוכונדריאליים, ולימים התאפשר ריצוף גנומים שלמים. ניתן ליישם שיטות ריצוף הדור הבא (NGS) וריצוף תפוקה גבוהה (HTS) לשם ניתוח מערכי נתונים גנטיים המופקים מחומרי אוספים. טכניקות כאלה תוארו כ"מהפכה שלישית בטכנולוגיית הריצוף". בדומה לתיארוך פחמן רדיואקטיבי, טכניקות המוזיאומיקה הן טכנולוגיה טרנספורמטיבית. התוצאות מתעדנות ולעיתים הופכות על פיהן תיאוריות שהיו מקובלות בעבר לגבי מגוון רחב של נושאים, ובהם ביות הסוס.

אוספי מוזיאונים מכילים משאבים ייחודיים כגון דגימות היסטוריה של הטבע, אשר ניתן להשתמש בהם לבדיקת גנומים של מינים, האבולוציה שלהם ותגובותיהם לשינויים סביבתיים. DNA עתיק מספק הצצה לשינוי גנטי לאורך זמן. הוא מאפשר למדענים לחקור תהליכים אבולוציוניים ואקולוגיים, להשוות אוכלוסיות עתיקות ומודרניות, לזהות אוכלוסיות שונות ולחשוף דפוסי שינוי כגון הכחדות ונדידה. מחקר עשוי לשמש לזיהוי אוכלוסיות מבודדות ולקביעת סדרי עדיפויות לשימור.

עם זאת, דגימות מוזיאונים עלולות להישמר בצורה גרועה והן חשופות לפירוק ולזיהום. ניתוחים גנומיים מתמודדים עם אתגרים ניכרים כתוצאה מה-DNA המפורק האופייני לדגימות מוזיאונים. DNA מדגימות כאלה נתון לעיתים קרובות לנזק נוקלאוטידים לאחר המוות, כגון דיאמינציה הידרוליטית של ציטוזין (C) לשאריות אורציל (U). הגברת PCR של תבניות פגומות יכולה להחליף אורצילים בתימין (T) ולהשלים מסלול החלפה מ-C ל-T. שגיאות כאלה נוטות להתרחש באזורי קצות המולקולות ולהצטבר עם הזמן, ויכולות להיות משמעותיות בדגימות בנות מאה שנה או מאוחרות יותר. יש צורך בטכניקות גנומיות וסטטיסטיות חזקות כדי לזהות ולמנוע בקפדנות שגיאות ואי-ודאויות גנוטיפיות בעת ביצוע ניתוחים המבוססים על אוספי מוזיאונים. שיטות אופטימליות לעבודה עם hDNA ו-aDNA יכולות להיות שונות כתוצאה מהבדלים בהיסטוריית פירוק ה-DNA שלהם.

מוזיאומיקה כוללת גם דגימה הרסנית, כלומר הסרה בלתי הפיכה של חלקים מדגימות שלעיתים הן נדירות, כדי להשיג DNA. נושא זה שנוי במחלוקת עבור אוצרים וצוותי אוספים, וכרוך בסוגיות אתיות סביב הטיפול וההשמדה של חפצים, נוהלי רכישה והחזרה קולוניאליים, והשלכות חברתיות ופוליטיות עכשוויות של המחקר. מוזיאונים, אוניברסיטאות וכתבי עת מפתחים יותר ויותר הצהרות אתיקה, שיטות עבודה מומלצות והנחיות לעבודה בנושא זה.

## ראו גם
* גנומיקה
* פרוטאומיקה

## קישורים חיצוניים
* 

## הערות שוליים

קטגוריה:כימיה אנליטית
קטגוריה:מונחים בחפירה ארכאולוגית
קטגוריה:גנאלוגיה גנטית
קטגוריה:גנטיקה
קטגוריה:DNA
מחוז פטנאם (ניו יורק)

[ממוזער|מיקום מחוז פטנאם על מפת [מדינת ניו יורק|ארצות הברית.]]
**מחוז פטנאם** (באנגלית: **Putnam County**) הוא מחוז במדינת ניו יורק, ארצות הברית. נכון למפקד האוכלוסין של 2020 , אוכלוסייתו מנתה 97,668 נפש. שטח המחוז 640 קמ"ר מושב המחוז הוא בעיירה כרמל . המחוז הוא חלק מאזור עמק ההדסון של המדינה והוא נוסד בשנת 1812, ונקרא על שם ישראל פטנאם, גיבור במלחמת הצרפתים והאינדיאנים וגנרל במלחמת העצמאות האמריקאית. מרכז מנהטן נמצא במרחק של כשעת נסיעה ברכבת, והמחוז נכלל באזור המטרופולין של ניו יורק. בירת המחוז היא עיירה כרמל.

זהו אחד המחוזות העשירים ביותר באמריקה. על פי סקר הקהילה האמריקאי לשנת 2012 המחוז מדורג במקום ה-21 מבחינת הכנסה חציונית למשק בית, ועל פי סקר הקהילה האמריקאי לשנים 2009–2013, במקום ה-43 מבחינת הכנסה לנפש.

## גאוגרפיה
על פי נתוני לשכת מפקד האוכלוסין של ארצות הברית, שטח המחוז הוא 640 קמ"ר, מתוכם 600 קמ"ר הם יבשה ו-41 קמ"ר (6.5%) הם מים. המחוז ממוקם בעמק ההדסון התחתון, בחלק הדרום-מזרחי של מדינת ניו יורק, בין נהר ההדסון ממערב לגבול ניו יורק-קונטיקט ממזרח. היא ממוקמת דרומית-מזרחית לניובורג , ומצפון לווייט פליינס.

פני השטח של המחוז הם בדרך כלל גִבְעִיִים. האזור במחוז הקרוב ביותר לנהר ההדסון הוא גבעי במיוחד, והוא חלק מרמות ההדסון. הנקודה הגבוהה ביותר במחוז היא רכס סקופילד, עם ארבע פסגות בגובה של כ-470 מטר מעל פני הים. הנקודה הנמוכה ביותר היא גובה פני הים לאורך נהר ההדסון. נהר ההדסון, הקרוי על שם הנרי הדסון, סיפק הובלת סחורות מניו יורק סיטי, צפונה לעמק ההדסון, לאורך ההיסטוריה. בין הגבעות למורנה הקרחונית, עמקי מחוז פטנם מכילים ביצות רבות (כולל חלק מהביצה הגדולה ), נחלים, בריכות, אגמים (כולל אגם מהופאק המשתרע על פני 583 דונם), ומאגרי מים.

### מאגרי מים
מחוז פטנאם ידוע במאגרים המים הרבים שלו, שהם חלק מאגן הניקוז קרוטון של מערכת הובלת המים אל העיר ניו יורק. אלה כוללים את המאגרים בוג ברוק בדרום מזרח; מאגר מפלי קרוטון בכרמל ובדרום מזרח; מאגר דיברטינג בדרום מזרח; מאגר הענף המזרחי בברוסטר ; מאגר הענף התיכון בדרום מזרח; מאגר הענף המערבי בקנט  ובכרמל, ו-מאגר בוידס קורנר בקנט. ישנם גם שלושה אגמים מבוקרים במערכת: בעיירה כרמל: אגם קירק, אגם גלעד ואגם גלניידה.

### מחוזות שכנים
* בצפון - מחוז דאטצ'ס 
* במזרח - מחוז פיירפילד בקונטיקט 
* בדרום - מחוז וסטצ'סטר
* בדרום מערב - מחוז רוקלנד 
* במערב - מחוז אורנג'

### תחבורה
במחוז יש מספר רכבות נוסעים המשרתות את המחוז. קו הארלם  וקו ההדסון של רכבת מטרו-נורת'  נוסעים מצפון לדרום. ניתן להתחבר לאמטרק מדרום בקרוטון-הרמון  בחלק העליון של מחוז ווסטצ'סטר או מצפון בפוגקיפסי במחוז דאטצ'ס, שניהם על קו ההדסון. טרמינל גרנד סנטרל במנהטן נמצא במרחק נסיעה של כשעה ברכבת.
חברת התחבורה פטנאם טרנזיט , המופעלת על ידי המחוז, מספקת תחבורה ציבורית מקומית. בניגוד למחוזות הסובבים, לפטנאם אין שדה תעופה.
## ביאורים

## קישורים חיצוניים

## הערות שוליים

קטגוריה:ניו יורק: גאוגרפיה
פטנאם
קטגוריה:מערכת הובלת המים לעיר ניו יורק
קטגוריה:אגן הניקוז קרוטון
יונתן אנגלנדר

**יונתן אנגלנדר** (נולד ב-5 בספטמבר 1987) הוא עיתונאי, סופר ומגיש פודקאסט ישראלי.

## ביוגרפיה
אנגלנדר נולד ב-1987 וגדל בתל אביב. למד ב ואת שירותו הצבאי עשה ביחידת מגל, כמ"כ, מ"מ וסמ"פ בפלוגות טירונים, והשתחרר לאחר 6 שנות שירות.

הוא בעל תואר ראשון בקולנוע במסלול תסריטאות ותואר שני בספרות אנגלית, שניהם מאוניברסיטת תל אביב.

## קריירה מקצועית
ב-2017 החל אנגלנדר לעבוד במחלקת האינטרנט של ערוץ 10, ולאחר מכן הצטרף למערכת "הארץ" שם שימש כעורך במחלקת החדשות, ולאחר מכן כעורך, רכז מערכת וראש תחום הקולנוע והטלוויזיה במוסף "גלריה" (לאחר שבתחילת דרכו כתב שני מאמרי ביקורת על המוסף). בנוסף, הוא כותב תדיר במוסף לסוף השבוע ובמוסף הספרותי של העיתון.

סיפורים קצרים של אנגלנדר התפרסמו במגזיני הספרות "קורא בספרים", עתון 77 וסלונט, ובנובמבר 2024 יצא לאור בהוצאת כנרת–זמורה–דביר ספרו הראשון, "אימפריית החול", קובץ סיפורים המתמקדים בחוויית הטירונות ובטראומות פסיכולוגיות של שירות צבאי, וזכה לביקורות אוהדות. בדצמבר 2025 תורגם סיפורו "הרב החדש" לאנגלית והופיע במגזין Haaretz.

מאז 2023 הוא מגיש עם לילך וולך, במסגרת "הארץ", את הפודקאסט "ענקי הווידאו" הסוקר סרטי קולנוע משנות ה-80 וה-90.

## חיים אישיים
אנגלנדר נשוי ואב לשניים, ומתגורר ברמת גן.

## קישורים חיצוניים
* 
* 
* 
* 
* שיחה עם יונתן אנגלנדר בפודקאסט גיקונומי

## הערות שוליים

קטגוריה:עיתונאים ישראלים
קטגוריה:עורכים ישראלים
קטגוריה:סגל הארץ
קטגוריה:סופרים ישראלים
קטגוריה:מגישי פודקאסטים ישראלים
קטגוריה:בוגרי אוניברסיטת תל אביב: קולנוע וטלוויזיה
קטגוריה:בוגרי גימנסיה הרצליה
קטגוריה:רמת גן: אישים
קטגוריה:ישראלים שנולדו ב-1987
איתמר וסודות הקוסמים

**איתמר וסודות הקוסמים** הוא לומדה ומשחק הרפתקה ממוחשב מסוג "הצבע והקלק" ומסוג פלטפורמה, שפותח על ידי חברת קומפדיה ויצא לאור בשנת 2003. המשחק הוא השישי בסדרת משחקי איתמר, שדמותו מבוססת על דמותו של איתמר מאת הסופר דויד גרוסמן, ובשונה מהמשחקים הראשונים בסדרה אין לו קשר ישיר לאחד מספרי הסדרה. המשחק מכיל עלילה עשירה ומגוון משחקי פעילות והעשרה המיועד לילדים בגילאי 6–10, והוא מתמקד בלמידת ידע בסיסי בקסמים, משחק זה יצא בשלל שפות.

## עלילת המשחק
כאשר צפו איתמר ואביו בתוכנית על קסמים, איתמר אמר לאביו שהוא רוצה להיות קוסם וביקש ממנו שייקנה לו כובע קסמים כמו של הקוסם, אבא שלו הסביר לו שלא מספיק כובע כדי להיות קוסם צריך גם ללמוד לעשות קסמים וסיפר לו שאפשר ללמוד קסמים בבית ספר לקוסמים, כמו כן אביו אמר לאיתמר שמחר תחכה לו הפתעה ושלח את איתמר לישון. באמצע הלילה מצא איתמר את ההפתעה עטופה במתנה ופתח אותה, בתוכה נמצאת ערכת הקסמים, בין כל הדברים נמצא ספר הקסמים הגדול שם דיבר אליו הקוסם מהספר ומביא אותו לעולם הקסמים שם איתמר יוכל ללמוד על קסמים. למחרת בבוקר איתמר קיבל מכתב מבית הספר לקוסמים שם כתבו לו שאיתמר הפך להיות קוסם.

## משחקיות
במשחק זה השחקן צריך לעזור לכל אחד מתושבי עולם הקסמים על מנת להשיג את חלקי הקלפים החסרים אשר נועדו כדי לעזור ללמוד לבצע את כל הקסמים שבספר. כאשר השחקן משלים משחק הוא מקבל חלק של קלף וכאשר הקלף נהיה שלם, הקוסם מציג את הקסם יחד עם ילדה ולאחר מכן איתמר עצמו מלמד את הקסם שהקוסם עשה. במשחק זה ישנם 10 קסמים. כאשר השחקן משלים את 10 הקסמים הוא מקבל תעודת קוסם.

### תושבי עולם הקסמים
* השדון מהמנורה - מנחה משחק טריוויה. כדי להשיג את הקלף, השחקן צריך לנצח את הג'יני במשחק טריוויה.
* הג'וקר (בדיבובו של גיורא קנת) - כדי להשיג את הקלף, השחקן צריך לנצח במשחק הקלפים.
* הקוסם שפניהו (בדיבובו של עפרון אטקין) - כדי להשיג את הקלף, השחקן צריך לנצח במשחק החיות בכובעים. 
* המכשפה (בדיבובה של רותי הולצמן) - כדי להשיג את הקלף, השחקן צריך לעזור למכשפה להרכיב שדונים.

## ביקורת
המשחק קיבל ביקורות חיוביות מאד, בביקורת משנת 2003 באתר ynet נכתב:

## הערות שוליים

קטגוריה:משחקים חינוכיים ממוחשבים
קטגוריה:משחקי וידאו שפותחו בישראל
קטגוריה:משחקי וידאו בעברית
קטגוריה:משחקי וידאו משנת 2003
קטגוריה:קומפדיה
הורשיו סימור (פוליטיקאי מוורמונט)

**הורשיו סימור** (באנגלית: **Horatio Seymour**; 31 במאי 1778 – 21 בנובמבר 1857) היה פוליטיקאי אמריקאי, אשר כיהן כחבר הסנאט של ארצות הברית מטעם מדינת ורמונט. הוא היה דודו של  והדוד־רבא של בנו של אוריגן, .

אחיו של הורשיו, הנרי, התגורר ביוטיקה שבמדינת ניו יורק והיה אביו של הורשיו סימור, שכיהן כמושל ניו יורק, ושל ג'וליה קתרין סימור, שהייתה אשתו של הסנאטור רוסקו קונקלינג.

## ביוגרפיה
### ראשית חייו
סימור נולד בליצ'פילד שבקונטיקט, ב־31 במאי 1778, למרי (מולי) מארש סימור ולמייג'ור מוזס סימור, ותיק מלחמת העצמאות האמריקאית, שכיהן שנים רבות כפקיד העיירה ליצ'פילד וכחבר בבית הנבחרים של קונטיקט. סימור התחנך בבתי הספר המקומיים ולמד אצל גיסו, הכומר טרומן מארש. הוא סיים את לימודיו בקולג' ייל ב־1797 וקיבל תואר שני ב־1799. לאחר מכן לימד בבית ספר בצ'שייר בקונטיקט, ולמד משפטים בבית הספר למשפטים בליצ'פילד. הוא עבר למידלברי שבוורמונט, השלים את הכשרתו המשפטית במשרדו של דניאל צ'יפמן והוסמך כעורך דין ב־1800.

באותה שנה נישא סימור ללוסי קייס מאדיסון, ולשניים נולדו ארבעה בנים ושתי בנות. לוסי נפטרה ב־1838.

### ראשית הקריירה
סימור הקים משרד עורכי דין מצליח במידלברי, ואימן בו מספר משפטנים צעירים, בהם אדוארד ג'ון פלפס, ג'ון ק. צ'רצ'יל וג'ון וולקוט סטיוארט. הוא היה פעיל בכנסייה האפיסקופלית ובניהול בית הספר הגרמתי של מחוז אדיסון ומידלברי קולג'.

בשנים 1800–1809 כיהן כסוכן הדואר של מידלברי. בשנים 1809–1814 היה חבר במועצה המבצעת של המדינה, ובשנים 1810–1813 ו־1815–1819 כיהן כתובע המחוזי של אדיסון.

ב־1811 קיבל סימור תואר שני לשם כבוד ממידלברי קולג'.

### כהונה בסנאט של ארצות הברית
ב־1820 נבחר סימור לסנאט מטעם המפלגה הדמוקרטית-רפובליקנית. ב־1826 נבחר מחדש, הפעם כמועמד המפלגה הלאומית הרפובליקנית, וכיהן מ־4 במרץ 1821 עד 3 במרץ 1833. הוא בחר לא להתמודד שוב ב־1832. במהלך כהונתו עמד בראש ועדת ביקורת והוצאות הסנאט (בקונגרסים ה־18 וה־19) ובראש ועדת החקלאות (בקונגרס ה־22).

### קריירה מאוחרת
לאחר פרישתו מהסנאט המשיך סימור לעסוק בעריכת דין במידלברי. בשלב זה כבר היה חבר המפלגה הוויגית, והתמודד מספר פעמים ללא הצלחה על משרת מושל ורמונט בשנות ה־30, כחלק מניסיון להחליף את המפלגה האנטי-מאסונית כחלופה המרכזית לדמוקרטים. בשנים 1847–1856 כיהן כשופט בית המשפט לענייני ירושה של מחוז אדיסון.

ב־1847 העניקה לו אוניברסיטת ייל תואר דוקטור למשפטים לשם כבוד, לרגל 50 שנה לסיום לימודיו.

### מותו
סימור נפטר במידלברי, ורמונט, ב־21 בנובמבר 1857, ונקבר בבית הקברות המערבי של מידלברי.

## קישורים חיצוניים

* 
* 

קטגוריה:אמריקאים ילידי קונטיקט
קטגוריה:חברי הסנאט של ארצות הברית מוורמונט
קטגוריה:סנאטורים חברי המפלגה הדמוקרטית-רפובליקנית
קטגוריה:סנאטורים חברי המפלגה הלאומית הרפובליקנית
קטגוריה:בוגרי אוניברסיטת ייל
קטגוריה:עורכי דין אמריקאים במאה ה-19
קטגוריה:אמריקאים שנולדו ב-1778
קטגוריה:אמריקאים שנפטרו ב-1857
רפי מלכא

**רפי מלכא** (נולד ב-1943) הוא איש מערכת הביטחון בדימוס ששירת כראש אגף המבצעים וראש אגף המינהל בשירות הביטחון הכללי.

## ביוגרפיה
מלכא נולד במקנס שבמרוקו וב-1949 עלה עם משפחתו לישראל. הוא גדל בבת גלים ובכפר אתא. ב-1960 התגייס לצה"ל, שירת כלוחם בגדוד 890 של חטיבת הצנחנים, עבר קורס קצינים ושירת בצנחנים כמפקד מחלקה, סגן מפקד פלוגה ומפקד פלוגה. בשירות המילואים לחם במסגרת חטיבה 55 והיה ממשחררי העיר העתיקה במלחמת ששת הימים.

מיד לאחר שחרורו ב-1965 הצטרף לשירות הביטחון הכללי וצורף ליחידת המבצעים האזורית בחיפה. לאחר מלחמת ששת הימים פעל בתחום המבצעים ביהודה ושומרון והתקדם בארגון עד לתפקיד ראש אגף המבצעים. לאחר מכן שהה במשך שלוש שנים בשליחות בצרפת, בשובו יצא לשנת לימודים במכללה למינהל ולאחר מכן מונה לראש אגף המינהל בשב"כ. בנובמבר 1985, פנה מלכא, יחד עם חבריו לשירות פלג רדי וראובן חזק, לראש השירות אברהם שלום בדרישה לחשוף את פרטי פרשת קו 300 או להתפטר מתפקידו. שלום סירב והשלושה הורחקו מהשירות. לאחר מאבק משפטי ארוך הוחזר לשב"כ.

ב-1987 הקים עם ראובן חזק ופלג רדי את חברת האבטחה "שפרן".

נשוי לחנה ואב לשלוש בנות. בתו כרמית נשואה לדב אלבוים.
## קישורים חיצוניים
* סיפור חייו של רפי מלכא
*  רפי מלכא על ילדות במרוקו, מנהיגות אמהית, צנחנים בישראל ובקונגו, השב"כ לפני/אחרי 1967, פרשת קו 300 בדגש על קנוניות וחנינות, זיני כראש השירות, אפרכסת - אמיר אורן, 9 בדצמבר 2025

## הערות שוליים

קטגוריה:ראשי אגף המבצעים בשב"כ
קטגוריה:חושפי שחיתויות בישראל
קטגוריה:ישראלים שנולדו ב-1943
הממונה על הליכי חדלות פירעון ושיקום כלכלי

**הממונה על הליכי חדלות פירעון ושיקום כלכלי** הוא אגף במשרד המשפטים הממונה על הליכי חדלות פירעון. האגף נוצר בספטמבר 2022 עם פיצולו מאגף האפוטרופוס הכללי והכונס הרשמי. ראש האגף, הקרוי אף הוא הממונה על הליכי חדלות פירעון ושיקום כלכלי, הוא עו"ד ורו"ח אשר אנגלמן

הממונה על הליכי חדלות פירעון ושיקום כלכלי משמש כמפרק זמני בהליכי פירוק חברה לפי פקודת החברות וכנאמן זמני בהליכי פשיטת רגל של יחידים לפי פקודת פשיטת הרגל, עד למינוי מפרק או נאמן קבועים על ידי בית המשפט. לעיתים, ובפרט במקרים בהם יש עניין ציבורי מיוחד בהליכים מוטל על הכונס הרשמי לשמש כמפרק או נאמן קבועים. הכונס הרשמי אחראי אף לפיקוח על נאמנים ומפרקים ומדווח לפי הצורך על פעולותיהם לבית המשפט שמינה אותם. כן מבצע הכונס חקירות בנכסיהם של אנשים המצויים בהליכי פשיטת רגל ושניתן לגביהם צו כינוס על מנת לסייע לבית המשפט לקבוע את נכסיהם ואת יכולתם הכספית.

פעילותו של הממונה מוסדרת בחוק חדלות פירעון ושיקום כלכלי, התשע"ח-2018.

## היסטוריה
האפוטרופוס הכללי הוקם מיד עם קום המדינה בשנת 1948. הקמתו סימנה את החלפת משרד האפוטרופוס הכללי של ממשלת המנדט הבריטי, שפעל בירושלים.

סמכויות האפוטרופוס הכללי הראשון היו נרחבות, וכללו, נוסף לתפקידי הליבה שנותרו עד היום, גם אחריות על פירוק חברות ופשיטת רגל. בשנת 2022 בוצע שינוי ארגוני, שבמסגרתו פוצלה יחידת האפוטרופוס הכללי לשתי יחידות הפועלות במשרד המשפטים: האפוטרופוס הכללי והממונה על ענייני ירושה והממונה על הליכי חדלות פירעון ושיקום כלכלי. עו"ד ורו"ח אשר אנגלמן הוא הממונה על הליכי חדלות פירעון ושיקום כלכלי החל מספטמבר 2022.

עד סוף 2016 החלו בישראל הליכי פירוק כנגד 10,000 חברות.

## קישורים חיצוניים
* הממונה על הליכי חדלות פירעון ושיקום כלכלי, באתר משרד המשפטים

## הערות שוליים

קטגוריה:משרד המשפטים
קטגוריה:דיני חדלות פירעון
אימריך אנדרייצ'אק

**אימריך אנדרייצ'אק** (בסלובקית: **Imrich Andrejčák**; 12 ביולי 1941 – 5 בספטמבר 2018) היה איש צבא ופוליטיקאי צ'כוסלובקי וסלובקי. שימש כשר ההגנה האחרון של צ'כוסלובקיה וכשר ההגנה הראשון של סלובקיה העצמאית.

## ביוגרפיה
נולד בעיירה הניסקה, שבמחוז קושיצה. מגיל 15 למד בפנימיה צבאית ולאחר מכן בבית הספר לקצינים של צבא צ'כוסלובקיה. בשנת 1961, בתום הלימודים, קיבל דרגת לוטננט. שירת ביחידות שריון כמפקד מחלקה ומפקד פלוגה. בשנת 1971 סיים אקדמיה צבאית בעיר ברנו ומונה לתפקיד מפקד גדוד סיור. לאחר מכן פיקד על רגימנט חרמ"ש. ב־1976–1978 למד באקדמיה צבאית של המטה הכללי במוסקבה. ב-1979 מונה למפקד הדיוויזיה המשוריינת ה-14. ב-1982 הועלה לדרגת גנרל מיור ומונה לראש המטה של הארמייה ה-1. בשנת 1983 מונה למפקד הארמייה ה-1. הוא פיקד עליה עד לשנת 1987, אז מונה לראש מטה ובהמשך למפקד של המחוז הצבאי המזרחי. ב-1990 מונה לתפקיד סגן שר ההגנה. ביולי 1992, לאחר התפטרותו של לובוש דוברובסקי, מונה לתפקיד שר ההגנה של צ'כוסלובקיה.

לאחר התפרקות צ'כוסלובקיה הסתיים למעשה שירותו הצבאי של אימריך אנדרייצ'אק. הוא קיבל תפקיד של ייעוץ נשיא סלובקיה לענייני צבא וביטחון. ב-16 במרץ 1993 מינה אותו ראש הממשלה ולדימיר מצ'יאר לשר ההגנה הראשון של סלובקיה העצמאית. הוא מילא את התפקיד במשך שנה אחת. במרץ 1994 הודחה ממשלתו של ולדימיר מצ'יאר וכל שרי ממשלתו (כולל אימריך אנדרייצ'אק) פוטרו מתפקידם. לאחר פיטוריו נבחר אנדרייצ'אק לפרלמנט הסלובקי מטעם  (ĽS-HZDS). הוא כיהן כחבר פרלמנט עד לשנת 2002.

לאחר פרישתו מחיים הפוליטיים הוא התגורר בעיר טרנצ'ין, שם מת ב-5 בספטמבר 2018

## קישורים חיצוניים

* ביוגרפיה של אימריך אנדרייצ'אק 

קטגוריה:מפקדי צבאות סדירים בעת החדשה: אישים
קטגוריה:גנרלים צ'כוסלובקים
קטגוריה:שרי ההגנה של צ'כוסלובקיה
קטגוריה:שרי ההגנה של סלובקיה
קטגוריה:בוגרי האקדמיה הצבאית של המטה הכללי
קטגוריה:ילידי 1941
קטגוריה:נפטרים ב-2018
ליאון חסקלברג

**ליאון (יוסף אריה) חסקלברג** (28 בדצמבר 1902 – 17 בינואר 1953) היה כימאי ישראלי, אחד מהחלוצים בתחום הכימיה האורגנית בארץ ישראל בתקופת היישוב. היה מראשוני המדענים במכון ויצמן למדע ברחובות והיה חבר בקבוצת המדענים שעבדו עם חיים ויצמן.

## ביוגרפיה
טקסט=הצבעה לענסת 1948|ממוזער|חסקלברג, משמאל, עוזר לוויצמן ולאשתו בהצבעה לכנסת ב 1948
ליאון חסקלברג נולד בוורשה שבפולין בשנת 1902, בנו של שמואל יחזקאל ובלה בת שלמה. הוא התחנך בבתי ספר בוורשה - בית הספר עממי גורדון ותיכון קרינסקי.

עם סיום בית הספר התיכון, נסע חסקלברג לגרמניה ללמוד באוניברסיטת ברלין, שם פגש את ד"ר משה ויצמן, אחיו של חיים ויצמן, שהציע לו להירשם עם ראשוני הסטודנטים לכימיה באוניברסיטה העברית בהר הצופים. הוא נענה להצעה ועלה לארץ ישראל בשנת 1923. באוניברסיטה העברית היה יו"ר ועד הסטודנטים. הוא השתקע ברחובות, שהייתה מרכז מחקר מדעי בראשיתו.

את אשתו צילה, בת לאה ודויד טרנופולסקי, שעלתה עם משפחתה ב-1923, הכיר ברחובות. הם נסעו לפריז, שם השלים את לימודיו כדוקטור לכימיה אורגנית בסורבון. בעת שהותו בפריז, היה ממארגני הסתדרות הסטודנטים היהודים בפריז.

עם שובו ארצה הוא הצטרף לקבוצת כימאים שעבדו בקרבה לחיים ויצמן במכון זיו - המוסד שקדם למכון ויצמן למדע. חסקלברג פרסם כחמישים מאמרים מדעיים בכתבי עת שונים.
טקסט=בית חסקלברג ברחובות|ממוזער|בית חסקלברג ברחובותחסקלברג היה נשוי לצילה ואב לנעמי לוין-חסקלברג, מחנכת ופעילה תרבותית ברחובות, ולרותי מיכאל-חסקלברג, אשת חינוך ופעילה חברתית המתגוררת בחופית.

ב-1934 רכשה משפחת חסקלברג את הבית שנבנה בשעתו ל"מנוחה ונחלה" על הגבעה ברחוב יעקב 17, רחובות, בו התגורר לפני כן המדען בוריס כצמן. כצמן הגיע מארצות הברית כחלוץ הפקת דלק מפצלי שמן במדבר יהודה. האתגר נכשל וכצמן שלח יד בנפשו. בשל כך נמכרו הבית, המגרש והפרדס לחסקלברג. הבית הפך לבית מגורים של המשפחה והיה לחלק מהחיים הציבוריים והאקדמיים של רחובות.

בתקופת המנדט שימש מרתפו של הבית כסליק של ארגון "ההגנה", ועליית הגג שימשה כמפעל קטן להכנת מטענים ורימונים. חסקלברג היה חבר בארגון ההגנה משנת 1934. במלחמת השחרור היה מפקד קבוצה בחיל המדע.

חסקלברג נפטר ברחובות בשנת 1953, בגיל 50.

## פעילות מדעית
טקסט=אלבום המשפחה|ממוזער|ליאון חסקלברג מלווה את חיים ויצמן ואשתו
חסקלברג עסק בכימיה אורגנית וסינתזה של תרכובות חנקן וקינולין . בין נושאי המחקר שלו היו:
* סינתזה של תרכובות ליפופיליות
* מחקר נגזרות של 6-amino ו-6-nitro-quinoline
* תגובות חיזור אמיניות
* מחקר במבנים שומניים ארוכי-שרשרת

## קישורים חיצוניים
* 
* 

## הערות שוליים

קטגוריה:בוגרי האוניברסיטה העברית בירושלים
קטגוריה:כימאים אורגניים
קטגוריה:כימאים ישראלים
קטגוריה:סגל מכון ויצמן למדע: כימיה
קטגוריה:ישראלים שנולדו ב-1902
קטגוריה:ישראלים שנפטרו ב-1953
רוזיטל אביב

**רוזיטל אביב** (נולדה ב-1977) היא קצינת צה"ל בדרגת תת-אלוף המשרתת כיועצת הרמטכ"ל לענייני מגדר (יוהל"ם) החל מאוגוסט 2025.

## ביוגרפיה
רוזיטל אביב נולדה וגדלה בכפר יונה, במשפחה ציונית דתית. התגייסה לצה"ל בשנת 1995 ושובצה במערך מגל כמפקדת כיתה בבט"ר זיקים. המשיכה בתפקיד מ"מ בבט"ר זיקים ומפקדת פלוגת טירונים. בהמשך עברה לזרוע היבשה.

בשנים 2000–2001 שירתה כמ"פ בחטיבה 460. בשנים 2002–2004 שירתה כקצינת אג"ם במרכז הלאומי לאימונים ביבשה, ובשנים 2004–2006 שירתה כקצינת ההדרכה של מל"י. בשנים 2006–2008 יצאה ללימודים אקדמיים באוניברסיטת בר-אילן.

בשנים 2008–2011 שירתה כראש מדור האימונים בפיקוד המרכז, ובשנים 2011–2013, שירתה כראש מדור תכנון אימונים בזרוע היבשה. בשנים 2013–2014 יצאה ללימודים במכללה הבין-זרועית לפיקוד ולמטה, ולאחר שובה שירתה בשנים 2014–2017 כראש ענף אימונים בפיקוד המרכז.

בשנים 2017–2021 שירתה כקצינה בחטיבת המבצעים באמ"ץ. בשנים 2021–2025 שירתה כמפקדת יחידת מבקר צה"ל וכסגנית המבקר. במקביל, בשנים 2024–2025, יצאה לשנת לימודים במכללה לביטחון לאומי.

באוגוסט 2025 הועלתה לדרגת תת-אלוף ומונתה ליועצת הרמטכ"ל לענייני מגדר (יוהל"ם).

## חיים אישיים
אם לארבעה ילדים. מתגוררת בכפר יונה.

אביב בעלת תואר ראשון בלוגיסטיקה וכלכלה מאוניברסיטת בר-אילן, תואר שני בלימודי משפט ללא משפטנים מאוניברסיטת בר-אילן, תואר שני במנהל עסקים מהמרכז האקדמי פרס ותואר שני נוסף במדעי המדינה מאוניברסיטת חיפה.

## קישורים חיצוניים
* המלחמה של הלוחמות, ראיון בפודקאסט "עוד יום", כאן חדשות, 16 במרץ 2026

## הערות שוליים

קטגוריה:קצינות צה"ל בדרגת תת-אלוף
קטגוריה:יועצות הרמטכ"ל לענייני מגדר
קטגוריה:בוגרי אוניברסיטת בר-אילן
קטגוריה:בוגרי אוניברסיטת חיפה
קטגוריה:ישראלים שנולדו ב-1977
קטגוריה:ישראליות שנולדו ב-1977
הבחירות לפרלמנט האירופי

ממוזער|הרכב הפרלמנט הנוכחי (2024-2029)
**הבחירות לפרלמנט האירופי** (באנגלית: **Elections to the European Parliament**) הן בחירות המתקיימות פעם ב-5 שנים, וכ-400 מיליון אנשים יכולים להצביע בהן. הבחירות לפרלמנט האירופי הן הבחירות הדמוקרטיות הגדולות בעולם אחרי הבחירות בהודו. הבחירות נערכות לאורך 4 ימים. הבחירות האחרונות לפרלמנט האירופי נערכו ב-2024.

הפרלמנט של האיחוד האירופי מהווה בו את הבית התחתון, כלומר הוא חלק מן הרשות המחוקקת (המורכבת גם ממועצת האיחוד האירופי, שהיא הבית העליון, ומהנציבות האירופית). הבחירות לפרלמנט מתקיימות מאז 1979. על הפרלמנט האירופי מוטלת המשימה לתקן ולאשר את הצעות הנציבות האירופית. 720 חברי הפרלמנט האירופי נבחרים ישירות על ידי אזרחי האיחוד האירופי כל חמש שנים על בסיס ייצוג יחסי. חברי הפרלמנט נבחרים על בסיס לאומי והם יושבים לפי קבוצות פוליטיות ולא לפי הלאום שלהם.

## הרכב
הפרלמנט האירופי העשירי נבחר במהלך הבחירות לפרלמנט האירופי של 2024 והוא מהווה את ההרכב הנוכחי של האיחוד האירופי.

## קישורים חיצוניים

## הערות שוליים

*
קטגוריה:האיחוד האירופי: פוליטיקה
איתמר בעולם המדע

**איתמר בעולם המדע** (בשם המלא: **הרפתקאות איתמר וגורדי בעולם המדע**) הוא משחק הרפתקה ממוחשב מסוג "הצבע והקלק" שפותח על ידי חברת קומפדיה ויצא לאור בשנת 1996. זהו משחק מסדרת איתמר, דמותו מבוססת על דמותו של איתמר מאת הסופר דויד גרוסמן, ומשלבת לראשונה את דמותו של גורדי במשחק. המשחק מכיל עלילה עשירה ומגוון משחקי פעילות והעשרה המיועד לילדים בגילאי 5–10, והוא מתמקד בלמידת ידע בסיסי במדע, משחק זה יצא בשלל שפות. המשחק פותח בשיתוף מוזיאון המדע בירושלים.

## עלילה
לאחר שאבא של איתמר מספר לו על יצור מכוכב אחר בשם גורדי, איתמר נרדם והופתע לראות את גורדי ליד מיטתו, גורדי סיפר לאיתמר שהוא הגיע מכוכב אחר בשם "גורדילנד" והוא רוצה מאוד לחזור הביתה ומבקש את עזרתו של איתמר, איתמר הסכים ויחד הם שוגרו אל מוזיאון המדע שם נמצאת החללית של גורדי, כעת על איתמר לשחק במשחקי המדע ובעזרת משפחתו של גורדי בגורדילנד הוא עוזר לגורדי לחזור הביתה לכוכב שלו.

## משחקיות
במשחק זה ישנם מספר משחקים המבוססים על המדע. בכל פעם שהשחקן פותר משחקון הוא מקבל חלק של פאזל וכאשר הפאזל הושלם, אחד מבני המשפחה של גורדי מדריך אותו איך להגיע לביתו. כאשר הוא מוצא את הדרך אל כוכב גורדילנד, השחקן מטיס את גורדי בחללית דרך הכוכבים אל "גורדילנד" (ברגע שהשחקן נפסל, הוא יצטרך להתחיל את המסע מהתחלה) וכאשר גורדי חוזר הביתה לגורדילנד בשלום, גורדי יחד עם אביו ואמו מודים לאיתמר על העזרה וכולם נפרדים משחקן.

## דמויות ומדבבים
* צביקה פורמן - גורדי / אבא של איתמר / בוני - אחיו של גורדי / סבא של גורדי / אבא של גורדי
* יעל בן ארי - איתמר / נוני - אחותו של גורדי / אמא של גורדי

## הערות שוליים

קטגוריה:משחקי וידאו משנת 2001
קטגוריה:קומפדיה
קטגוריה:משחקי וידאו שפותחו בישראל
קטגוריה:משחקי וידאו בעברית
עץ האלון של בודמר ביער פונטנבלו

**עץ האלון של בודמר ביער פונטנבלו** הוא ציור שמן מאת הצייר הצרפתי קלוד מונה, שנוצר בשנת 1865 במהלך תקופה משמעותית מוקדמת ביצירתו. היצירה מציגה נוף סתווי ביער פונטנבלו שבצרפת, ובמרכזה עץ אלון בולט הידוע כ"עץ בודמר". הציור נמצא כיום באוסף הקבוע של מוזיאון המטרופוליטן לאמנות בניו יורק ומוצג בגלריה 818.

## רקע
200px|ממוזער|ימין|עץ האלון כפי שהוא מתואר ביצירתו של קרל בודמר
יער פונטנבלו, הממוקם מדרום לפריז, הפך משנות ה־30 של המאה ה־19 ליעד מרכזי עבור אמנים שהתעניינו בנופי טבע. קרבתו לעיר והעושר הטופוגרפי שבו - עצים עתיקים, סלעים דרמטיים וקרחות יער - הפכו אותו לנקודת מפגש לאמנים וצלמים.

בתוך היער, עץ מסוים זכה לפופולריות מיוחדת בקרב ציירים - עץ אלון שכונה "הבודמר", על שם האמן השווייצרי קרל בודמר (1809–1893), שהציג ציור שלו בסלון של 1850.

## תיאור הציור

מונה צייר את היצירה באוקטובר 1865, בסיום שהות של מספר חודשים ביער. הוא השתמש בגווני צהוב, ירוק וכתום כדי להמחיש את קרני השמש המסוננות מבעד לענפים. קרקע היער מכוסה בעלי שלכת בגוני חלודה, רמז לכך שהציור צויר בסתיו.

הנוף המוצג כולל את עץ האלון של בודמר, על רקע דרך היער "Route de Chailly" - אזור מוכר בקרב אמנים שפעלו באזור.

## הקשר ליצירות נוספות

זה ככל הנראה הציור האחרון מתוך סדרת נופים שמונה צייר במהלך שהותו בפונטנבלו. הוא קשור ליצירתו הגדולה "ארוחת צהריים על הדשא", שהתרחשה אף היא בקרחת יער שטופת שמש.

## הערות שוליים

קטגוריה:עצים בציורים
קטגוריה:מוזיאון המטרופוליטן לאמנות
קטגוריה:ציורי שמן
קטגוריה:קלוד מונה
קטגוריה:ציורים מהמאה ה-19
הרפתקאות איתמר בספארי

**הרפתקאות איתמר בספארי** הוא משחק הרפתקה ממוחשב מסוג "הצבע והקלק" שפותח על ידי חברת קומפדיה ויצא לאור בשנת 2000. המשחק הוא המשחק החמישי בסדרת משחקי איתמר, שדמותו מבוססת על דמותו של איתמר מאת הסופר דויד גרוסמן. במשחק זה ישנה עלילה עם אוסף משחקי פעילות והעשרה המיועד לילדים בגילאי 3–7. משחק זה יצא בשלל שפות ובגרסת הבסיס בארץ הוא יצא בעברית ובאנגלית. המשחק יצא בשיתוף פעולה עם הספארי ברמת גן.

## עלילה
איתמר המשועמם ביקש מאביו שייקח אותו לטיול אז אביו אמר לו שהם ייסעו יחד לספארי ונותן לו כרטיס, כאשר איתמר נרדם הוא הופיע מחוץ לספארי שם פגש אורנגאוטן מדבר אשר מסביר לו על חיות בסכנת הכחדה, מבקש מאיתמר את עזרתו להיכנס לספארי כדי למצוא את החיות ונותן לו אלבום ריק בצבע אדום בו הוא צריך למלא במדבקות של חיות. במשחק ישנם סרטונים על הספארי ברמת גן.

## משחקיות
השחקן צריך לשחק בפעילויות השונות הנמצאות בספארי על מנת לקבל את הציורים של החיות שנמצאות בסכנת הכחדה ולהשלים את אלבום התמונות האדום, כאשר השחקן משלים פעילות, הוא מקבל מדבקה של החיה אשר נמצאת בסכנת הכחדה והמדבקה מופיעה באלבום וכאשר נכנסים לאלבום לוחצים על המדבקה וישנו הסבר על החיה עצמה.

במשחק ישנן מספר פעילויות:
* מי אוכל את מי? - השחקן משחק בפינגווין או בזברה, הוא צריך לתת לו לאכול את המזון של החיה ולמנוע החיות הטרף לאכול אותן ומהציידים לצוד אותן.
* טריוויה - משחק טריוויה בנושא בעלי החיים.
* עובדי הספארי - השחקן לוחץ על השמות של המטפלים ועובדי הספארי וצופה בסרטונים עליהם.
* משחק הזיכרון - משחק זיכרון עם תמונות של חיות.
* מיון בטבע - השחקן צריך לסדר שלישיות של חיות לגובה או לרוחב אך מאותן מחלקה.
* מי אני? - השחקן מקשיב לקול של החיה ולוחץ יל התמונה של החיה שמשמיעה את הקול.
* פאזלים - פאזלים של חיות.

## הערות שוליים

קטגוריה:קומפדיה
קטגוריה:משחקי וידאו שפותחו בישראל
קטגוריה:משחקי וידאו בעברית
בנג'מין סוויפט

**בנג'מין סוויפט** (באנגלית: **Benjamin Swift**; 9 באפריל 1780 – 11 בנובמבר 1847) היה עורך דין, בנקאי ופוליטיקאי אמריקאי מוורמונט. הוא כיהן כחבר בית הנבחרים של ארצות הברית וכסנאטור, והיה בין מייסדי המפלגה הוויגית.

## ביוגרפיה
### ראשית חייו
סוויפט נולד ב-9 באפריל 1780 בעיירה אמניה שבניו יורק, והיה בנם של ג'וב סוויפט ומרי־אן (סדגוויק) סוויפט. בשנת 1786, בגיל חמש, עבר עם אביו לעיירה בנינגטון ברפובליקת ורמונט. הוא למד בבתי הספר המקומיים, וב־1801 למד בבית הספר למשפטים בליצ'פילד. לאחר לימודי המשפטים התקבל ללשכת עורכי הדין בשנת 1806. הוא החל לעסוק בעריכת דין בבנינגטון, ולאחר מכן עבר למנצ'סטר. בשנת 1809 עבר לסט. אלבנס, שם המשיך לעסוק בעריכת דין, ובמקביל עסק גם בבנקאות ובחקלאות.

באותה שנה נשא סוויפט לאישה את רבקה בראון. לשניים נולדו תשעה ילדים.

### קריירה פוליטית
סוויפט כיהן במגוון תפקידים פוליטיים בוורמונט. בשנת 1825 נבחר לבית הנבחרים של ורמונט, וכיהן בו עד 1827. לאחר מכן נבחר לבית הנבחרים של ארצות הברית מטעם המפלגה הלאומית הרפובליקנית. הוא כיהן בקונגרסים ה־20 וה־21 בין 4 במרץ 1827 ל־3 במרץ 1831. במהלך כהונתו שימש כחבר בוועד המנהל של אגודת הקונגרס למתינות, שביקשה לאסור שתיית אלכוהול. הוא דחה הצעה להתמודד מחדש.

בשנת 1833 נבחר לסנאט של ארצות הברית כמועמד המפלגה הלאומית הרפובליקנית, וכיהן בסנאט מ־4 במרץ 1833 עד 3 במרץ 1839. בסנאט היה סוויפט מבקר תקיף של נשיא ארצות הברית אנדרו ג'קסון, ובין הבולטים שתרמו להקמת המפלגה הוויגית. לאחר שלא הוצע להמשיך לקדנציה נוספת, חזר לסט. אלבנס, שם המשיך לעבוד כעורך דין וכחקלאי עד מותו. הוא נפטר ב־11 בנובמבר 1847 בסט. אלבנס, ורמונט, ונקבר בבית העלמין גרינווד שבעיירה.

## קישורים חיצוניים

* 
* 

קטגוריה:אמריקאים ילידי מדינת ניו יורק
קטגוריה:חברי בית הנבחרים של ארצות הברית מוורמונט
קטגוריה:חברי בית הנבחרים של ארצות הברית מטעם המפלגה הלאומית הרפובליקנית
קטגוריה:חברי הסנאט של ארצות הברית מוורמונט
קטגוריה:סנאטורים חברי המפלגה הוויגית
קטגוריה:סנאטורים חברי המפלגה הלאומית הרפובליקנית
קטגוריה:עורכי דין אמריקאים במאה ה-19
קטגוריה:אמריקאים שנולדו ב-1780
קטגוריה:אמריקאים שנפטרו ב-1847
המכללה האקדמית לחינוך גבעת ושינגטון

**המכללה האקדמית לחינוך גבעת ושינגטון** מכשירה מורים מהחינוך ממלכתי דתי וממוקמת בגבעת ושינגטון.

## היסטוריה
באוקטובר 1955 פתח משרד החינוך בכפר הנוער גבעת ושינגטון מדרשה להכשרת מורים דתיים למקצועות העבריים והפדגוגיים. נלמדו התחומים תנ"ך, דקדוק, חיבור, ידיעת הארץ, ספרות, היסטוריה של ארץ ישראל, פסיכולוגיה ופדגוגיה. בהמשך נוספו גם גאוגרפיה והיסטוריה כללית, וחינוך גופני. שמו היה **בית המדרש הממלכתי דתי למורים/ות ולגננות**, או **סמינר הקיבוצים הדתיים**.

בשנת 1966 למדו בסמינר למורים 137 סטודנטים.

בשנים 2001–2010 עמד בראש המדרשה ד"ר אביעזר וייס, אשר הפך אותה למכללה אקדמית.

המכללה מארגנת חמישה מפעלי ספורט שנתיים לישיבות תיכוניות ואולפנות.

### היחידה ללימודי תעודה
את היחידה ללימודי תעודה מנהלת לאה אזולאי.

#### ליגה – בית ספר למאמנים ומדריכים בספורט
בית ספר למאמנים ומדריכים בספורט בתחומי חדר כושר, כדורסל, כדורגל, טניס, אמנות לחימה, טאקוונדו, ג'ודו, אופני הרים, שחייה, פעילות אירובית, ריקודי עם, התעמלות מכשירים, התעמלות אמנותית, פילאטיס, כדורשת.

בית הספר מפעיל גם את"מכללת אקים – שווים בספורט" – מסלול המיועד לאנשים עם מוגבלות שכלית התפתחותית בו הם יכולים לרכוש מקצוע בתחום הספורט, להתפתח מקצועית וחברתית, ולהוביל את הפעילות בספורט הקהילתי, ובכך להשתלב בחברה.

את בית הספר מנהל דני ברגר.

#### אדמה – בית הספר לרפואה משלימה ותרפיות מתקדמות
בית הספר לרפואה משלימה ותרפיות מתקדמות בתחומי נטורופתיה, תזונה טבעית, צמחי מרפא, שיאצו, רפלקסולוגיה, אירידיולוגיה, פרחי באך, ארומתרפיה, עיסוי שוודי ורפואי, יוגה, NLP, הידרותרפיה ועוד.

את בית הספר מנהלת שרי קפלן.

#### מזמור בית ספר למוזיקה
בבית הספר מתקיימים לימודי תעודה הנמשכים כשלוש שנים במסלולי ביצוע, אמן-יוצר והפקה מוזיקלית.

בית הספר הוקם ב-2010 על ידי המוזיקאי איציק וייס, ששימש בתפקיד המנהל עד 2021, ודניאל זמיר, ששימש בתפקיד הרכז האקדמי עד 2016.

בבית הספר מלמדים בין השאר דניאל זמיר, אילן דמרי, נאור כרמי, רוני עברין, מאיה אברהם, רונית שחר ועוד.

בית הספר פונה לקהל הדתי, ופועל במסגרת ההלכה, ולומדים בעיקר מוזיקאים דתיים ושומרי מצוות. כך למשל מתקיימים שיעורי שירה לנשים בכיתות נפרדות וזמרות המעוניינות בכך יופיעו בהרכבים נשיים ומול קהל נשי בלבד.

את בת הספר מנהל בני שוורץ.

#### פרדס – בית הספר לאמנות
בית ספר לאמנות חזותית.

את בית הספר מנהל פורת סלומון.

## קישורים חיצוניים
* 

* 
* 

## הערות שוליים

קטגוריה:ישראל: מכללות אקדמיות
קטגוריה:ישראל: מכללות להוראה
*